**Sæt dig selv i spil og kom til Bridgens Dag, søndag den 26. august 2018**

Har du lyst til at prøve kræfter med verdens sjoveste kortspil? Så har du chancen for at blive indviet i bridgens forunderlige verden, når en række af landets bridgeklubber slår dørene op og finder kortene frem på Bridgens Dag, søndag den 26. august. Se nærmere på hjemmesiden, [www.bridgensdag.dk](http://www.bridgensdag.dk)

52 kort. Fire spillere. Ubegrænsede muligheder. Når først man har lært bridge, er det svært at lægge kortene fra sig igen. Kombinationen af det sociale samvær og den hjernemæssige udfordring gør bridge sjovt for både begynderen og elitespilleren.

**Sjovt, spændende og man mærker adrenalinen**

Bridgeklubber landet over står klar til Bridgens Dag og inviterer alle nysgerrige indenfor, hvor man ganske gratis kan få et lynkursus, se andre spille, få sig en kop kaffe og en snak med bridgespillerne om, hvad der er så magisk ved bridge.

Direktør i Danmarks Bridgeforbund, Charlotte Fuglsang, siger: ”Tag din ven, kæreste eller ægtefælle i hånden og mød op i din lokale klub søndag d. 26. august. Vores undervisere i klubberne står klar til at føre alle ind i bridgens verden og gør samtidig klar til en bridgeturnering, som alle kan deltage i.

”Det er sjovt, det er spændende, man kan mærke adrenalinen i kroppen. Når man spiller kort, udfordrer man sig selv. Man bruger sin hjerne optimalt. Det er et enormt levende spil, fordi du bliver udsat for så mange ting. Din puls ryger op og ned lige som i enhver anden sportsgren,” fortæller Klaus Adamsen, 58 år, som har spillet bridge i 44 år – og aldrig kan blive træt af det.

En, som virkelig har oplevet, hvilken forskel bridge kan gøre i livet, er Katrine Martensen-Larsen på 50 år. Katrine blev introduceret til spillet af sin afdøde mand Anders Sigsgaard, der var en dygtig divisionsspiller. Katrine var meget glad for den velkomst og modtagelse hun fik i det bridgemiljø, som Anders introducerede hende til. Da Katrine traf sin nuværende kæreste Henrik, meddelte hun derfor også straks, at hvis de skulle være kærester, måtte han lære at spille bridge. Henrik meldte sig derfor ret hurtigt til et intro-kursus og i sommer deltog de som par i danmarksmesterskabet for Mixed par.

”Bridge er for mig kommet til at betyde langt mere, end jeg i min vildeste fantasi havde forestillet mig. Det er faktisk blevet et stort omdrejningspunkt for mit liv, bl.a. fordi jeg gennem bridge har fået en meget stor og dejlig omgangskreds.”, siger Katrine Martensen-Larsen.

**Om bridge**

Bridge er en førende tankesport, som både er rummelig og inkluderende og dermed kan udøves af alle. Det stiller ikke krav om særlig fysisk formåen og man kan derfor drive det vidt også i sine ældre år. Bridge kan udøves hjemme ved middagsbordet med gode venner og til turneringer over

hele verden. Der er landshold for både juniorer (unge under 25 år), damer, seniorer (60+) og åben række, hvor alle kan stille op. Selv om Danmark er et lille land, er vi en stærk bridgenation internationalt. De fleste i Danmark spiller fast i klub en gang om ugen, og desuden deltager mange i forskellige turneringer på både distrikts- og forbundsniveau.

Hvis du går rundt med en lille drøm om at få kort i hånden, så find en klub i nærheden af dig på [www.bridgensdag.dk](http://www.bridgensdag.dk/), hvor du også kan se nogle bridgespillere fortælle, hvad der for dem gør bridge så særligt, og duk op den 26. august til et gratis introkursus.

**Om Danmarks Bridgeforbund**

Danmarks Bridgeforbund organiserer al turneringsbridge i Danmark og står i spidsen for et antal turneringer i løbet af året. Der er 315 medlemsklubber i DBf med ca. 25.000 medlemmer.

Danmarks Bridgeforbund arbejder sammen med sine distrikter og klubber for, at:

* alle aldersgrupper har mulighed for at spille turneringsbridge
* flere spiller bridge i et konkurrencepræget miljø i regi af Danmarks Bridgeforbund
* den enkelte bridgespiller oplever bridge som lærerigt, samværsskabende, fornøjeligt og udviklende.

Mange klubber tilbyder undervisning i bridge, og hvis man ikke kan overtale en ven, eller ægtefælle til at tage med på bridgekursus, så kan klubben som regel hjælpe med at finde en makker, som man passer sammen med.

For yderligere information, billeder, interviews med mere, kontakt:

**XXXX (navn)**

**Tlf: XXXX XXXX**

**Mail: XXX@XXXXX**